送李相之提幹閩中十二韻
作者：洪适
朝代：宋

paragraphs: 官柳訖春事，落絮東復西。
門外高軒過，行行將何之。
七閩繡衣屬，非如州縣卑。
少留長者轍，酌酒語別離。
五年官他壤，一面即故知。
辯囿麈仍落，詩壇襟屢題。
撞鐘問今古，邃然五總龜。
迢迢千里去，風過衫裳吹。
我亦及更書，歸耘楚江涯。
河梁携手歎，參辰後難期。
曼倩寧自衒，長卿固同時。
征途慎勿遽，會看軺車馳。